Charlotte Hansen

Øllegaard Laurine Charlotte «Lotte» Hansen (født 26. august 1855 i Bergen, død 5. januar 1904 på Lovisenberg sykehus i Kristiania) var en norsk skuespillerinne og sangerinne. Hun var også kjent under navnene Charlotte Dahl og Lotte Hansen.

Familie 
Charlotte Hansen var datter av skuespiller Carl Andreas Hansen (1829-1898) og Øllegaard Laurine (Laura) Svendsen. Hun ble 20. oktober 1878 gift i Orkdal med agent Peter Marius Dahl. Hun var mor til skuespiller Signe Dahl.

Liv og virke 
Charlotte Hansen var tilknyttet Den nationale Scene i fødebyen Bergen fra dens åpning i 1876. Der gestaltet hun gjerne rollen som den naive, unge elskerinne. Selv om hun ikke ble regnet som noen fremragende begavelse, ble hun berømmet sor sitt scenetekke og for sin gode sangstemme. Hun medvirket ved teatrets gjesteopptredener i Trondheim i 1881, blant annet ved en 17. mai-forestilling, der hun iført nasjonaldrakt fremførte norske «fjeldsanger».

Etter at hun ble gift, trakk Charlotte Hansen seg tilbake fra scenen, men hun vendte tilbake som Charlotte Dahl noen år senere. Fra 1892 spilte hun ved teaterscener i Kristiania, blant annet ved Carl Johan-teatret.

Charlotte Hansen medvirket også i oppsetninger med ulike reisende teaterselskaper, blant annet i Olaus Olsens besetning i 1895, og ved Thorvald Bogsruds oppsetninger i 1901. Hun ledet i 1903 en trupp som spilte i Arbeiderforeningen i Trondheim.

Roller i utvalg 
Agnes i En Fristerinde av Gustav von Moser (Den Nationale Scene)
Signe i En Fallit av Bjørnstjerne Bjørnson (Den Nationale Scene, 1879)
Thora Bratsberg i De unges Forbund av Henrik Ibsen
Antoinette (Toinon) i Paillerons Gnisten (Carl Johan-teatret)
fru Blomqvist i Agnete av Amalie Skram (Carl Johan-teatret, 1894)
Elisabeth i Kanarifuglen (Bodø, 1895)
Signe i Til Sæters (Kristiansund, 1896)
Justitia i revyen Benene af Bordet (Fredrikstad, 1901)

Referanser

Kilder 
Charlotte Hansen i Scenewebarkivet

Eksterne lenker 
 

Norske sangere
Norske skuespillere
Skuespillere ved Den Nationale Scene
Personer fra Bergen kommune